Document ID: 32007D0740

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 13ης Νοεμβρίου 2007
με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
(Το κείμενο στην ολλανδική γλώσσα είναι το μόνο αυθεντικό)
(2007/740/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
την πρόταση της Επιτροπής,
Εκτιμώντας τα ακόλουθα:
(1)
Το Βασίλειο των Κάτω Χωρών, με επιστολή που πρωτοκολλήθηκε στις 24 Νοεμβρίου 2006 στη Γενική Γραμματεία της Επιτροπής, ζήτησε να του επιτραπεί η εφαρμογή ειδικού φορολογικού μέτρου, στον τομέα της βιομηχανίας έτοιμων ενδυμάτων, όπως του είχε επιτραπεί στο παρελθόν, για περιορισμένο χρονικό διάστημα, με την απόφαση 1998/20/ΕΚ του Συμβουλίου (2).
(2)
Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 10ης Ιουλίου 2007, σχετικά με την αίτηση του Βασιλείου των Κάτω Χωρών. Με επιστολή της 17ης Ιουλίου 2007, η Επιτροπή γνωστοποίησε στο Βασίλειο των Κάτω Χωρών ότι διέθετε όλες τις πληροφορίες που θεωρούσε απαραίτητες για την εξέταση της αίτησης.
(3)
Η ρύθμιση αυτή επιτρέπει στο Βασίλειο των Κάτω Χωρών να εφαρμόζει, στον τομέα της βιομηχανίας έτοιμων ενδυμάτων, σύστημα βάσει του οποίου η υποχρέωση για την καταβολή του ΦΠΑ στις φορολογικές αρχές μετατίθεται από τον υπεργολάβο στη βιομηχανία έτοιμων ενδυμάτων (στον εργολάβο).
(4)
Οι ρυθμίσεις αυτές αποτέλεσαν στο παρελθόν αποτελεσματικό μέτρο πρόληψης της απάτης σε έναν τομέα όπου η είσπραξη του ΦΠΑ καθίσταται δυσχερής, λόγω των προβλημάτων εντοπισμού και εποπτείας των δραστηριοτήτων των υπεργολάβων. Ως εκ τούτου, το σχετικό αίτημα θα πρέπει να θεωρηθεί ως μέτρο παρεμπόδισης ορισμένων μορφών φοροδιαφυγής και φοροαποφυγής, στον τομέα της βιομηχανίας έτοιμων ενδυμάτων.
(5)
Ωστόσο, επειδή η επιλογή του τόπου παραγωγής των έτοιμων ενδυμάτων επηρεάζεται από το χαμηλό εργατικό κόστος και επειδή οι υπεργολάβοι μεταφέρουν εύκολα τις δραστηριότητές τους από τη μία χώρα στην άλλη, το Βασίλειο των Κάτω Χωρών θα πρέπει να παρακολουθεί και να αξιολογεί τις επιπτώσεις των παραγόντων αυτών στην αποτελεσματικότητα της παρέκκλισης και να ενημερώνει σχετικά την Επιτροπή.
(6)
Είναι σκόπιμο να περιοριστεί χρονικά το μέτρο αυτό, ώστε να μπορέσει η Επιτροπή να το αξιολογήσει με βάση την έκθεση του Βασιλείου των Κάτω Χωρών.
(7)
Η παρέκκλιση δεν έχει επιπτώσεις στους ίδιους πόρους των Κοινοτήτων που προέρχονται από το ΦΠΑ, ούτε επηρεάζει το ποσό του ΦΠΑ που επιβάλλεται στο τελικό στάδιο της κατανάλωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στο Βασίλειο των Κάτω Χωρών να εφαρμόσει, έως τις 31 Δεκεμβρίου 2009, στον τομέα της βιομηχανίας έτοιμων ενδυμάτων, σύστημα βάσει του οποίου η υποχρέωση για την καταβολή του ΦΠΑ στις φορολογικές αρχές μετατίθεται από τον υπεργολάβο στη βιομηχανία έτοιμων ενδυμάτων (στον εργολάβο).
Άρθρο 2
Έως τις 31 Ιουλίου 2009 το αργότερο, το Βασίλειο των Κάτω Χωρών υποβάλλει στην Επιτροπή έκθεση σχετική με τη συνολική αξιολόγηση της λειτουργίας του εν λόγω μέτρου, ιδίως όσον αφορά την αποτελεσματικότητά του, καθώς και οποιαδήποτε στοιχεία σχετικά με τη μετατόπιση των δραστηριοτήτων των υπεργολάβων της βιομηχανίας έτοιμων ενδυμάτων σε άλλες χώρες.
Άρθρο 3
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 13 Νοεμβρίου 2007.

Labels: 2
1
7
18
15